ครม. เห็นชอบแผนปรับเปลี่ยนระบบสายไฟฟ้า ลงดินฉบับปฏิบัติการเร่งรัดตามที่กระทรวงมหาดไทยเสนอ วงเงินลงทุน 3,673 ล้านบาท
ครม. เห็นชอบแผนปรับเปลี่ยนระบบสายไฟฟ้า ลงดินฉบับปฏิบัติการเร่งรัดตามที่กระทรวงมหาดไทยเสนอ วงเงินลงทุน 3,673 ล้านบาทนางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม. เห็นชอบแผนงานปรับเปลี่ยนระบบสายไฟฟ้าลงใต้ดินฉบับปฏิบัติการเร่งรัดตามที่กระทรวงมหาดไทยเสนอ ซึ่งโครงการนำสายไฟฟ้าลงใต้ดิน เป็นโครงการที่การไฟฟ้านครหลวงได้ดำเนินการมาอย่างต่อเนื่องอยู่แล้ว รวมระยะทาง 215 กิโลเมตร แล้วเสร็จ 46 กิโลเมตร อยู่ระหว่างการดำเนินการ 169 กิโลเมตร ทั้งนี้ ในแผนงานบางส่วนต้องดำเนินการควบคู่กับแผนงานอื่นๆ จึงมีความล่าช้า รัฐบาลจึงต้องการให้การไฟฟ้านครหลวง ดำเนินการนำสายไฟฟ้าลงดินให้เร็วขึ้นในพื้นที่ที่มีความพร้อมปฏิบัติการได้เลย มีกำหนดแล้วเสร็จภายใน 3-4 ปีนี้ แผนงานดังกล่าวที่กระทรวงมหาดไทย จึงได้กำหนดระยะทางดำเนินการ 20.5 กิโลเมตร วงเงินการลงทุน 3,673 ล้านบาท โดยใช้เงินกู้ในประเทศ 2,500 ล้านบาท และเงินรายได้จากการไฟฟ้านครหลวง 1,173 ล้านบาท พร้อมทั้งกำหนดขอบเขตดำเนินการ ในเส้นทางรถไฟฟ้าสายสีม่วง ช่วงถนนรัตนาธิเบศร์ 4.4 กิโลเมตร เส้นทางรถไฟฟ้าสายสีม่วงช่วงถนนกรุงเทพฯนนทบุรี- ถนนติวานนท์ระยะทาง 10.6 กิโลเมตร และเส้นทางรถไฟฟ้าสายสีเขียว ระหว่างซอยสุขุมวิท 81 - ซอยแบริ่งระยะทาง 5.5 กิโลเมตร คาดว่าจะดำเนินการแล้วเสร็จภายในปี 2566